એક દિવસ હું વાર્ષિક ફી ભરવા માટે પુસ્તકાલય ગયો. એક વાગી ગયો હતો. પુસ્તકાલય બંધ થઈ ગયું હતું. પુસ્તકાલય સાડાબાર સુધી જ ખુલ્લું હોય. હું ધીરુભાઈની ઓરડીમાં ગયો. થયું, એમને મળીને જાઉં. એ જમવા બેઠા હતા. મને જોઈ ઊભા થવા ગયા. મેં એમને રોક્યા : ‘જમી લો નિરાંતે…’ ગોબાવાળી, ખડખડ થતી થાળીમાં જાડી રોટલી, રીંગણાં-બટેટાનું ખાસ્સું મરચું નાખેલું લાલચટ્ટક શાક અને ઝીણી કાપેલી ડુંગળી. શાકમાં તેલ કરતાં પાણી ઝાઝું. રસો ફેલાઈ ન જાય તે માટે થાળી નીચે સાણસીનો ટેકો મૂક્યો હતો.